天啟元年，永寧宣撫使奢崇明據重慶反，亂軍陷合江、納溪、瀘州、興文。官軍敗績。是月，崇明亂軍圍成都，令石砫宣撫使秦良玉討之。十二月，調湖廣官軍入蜀平亂。天啟二年春正月，崇明部曲羅乾象投誠，邀王師共擊之，成都圍解。二月，安邦彥作亂黔中，圍貴陽。秋九月，四川總兵官楊愈懋擊蜀賊於永寧，不克死之。及是年十二月，官軍平山東賊徐鴻儒、貴陽圍解。天啟三年，秦良玉敗奢崇明於永寧，崇明南走黔中，與安邦彥互成狼狽之勢。以降數載，官軍進剿不利，終熹宗一朝為害西南，是為奢安之亂。